Flemming Hansen (KF), 2004-11-18:
Forslagsstillerne fra SF foreslår, at kommunerne skal have mulighed for at indføre trafikbetalingssystemer med det formål at regulere trafikken og fremme miljøhensyn.
Et vejafgiftssystem som det foreslåede, hvor provenuet anvendes til finansiering af lokal udbygning af den kollektive trafik, forøger det samlede afgiftstryk på bilisterne.
Hvis vi tager København som eksempel, passerer over 200.000 biler, personbiler endda, på en hverdag kommunegrænsen i retning mod byen mellem kl. 6 og kl. 18.
Hurtig hovedregning viser, at hvis alle personbiler, der passerer Københavns kommunegrænse ind mod byen på en hverdag i førnævnte tidspunkt, betaler 45 kr. for at passere, så vil det på årsplan betyde en øget afgiftsbelastning på bilister i størrelsesordenen 2,3 mia. kr.
Vi ved selvfølgelig ikke på nuværende tidspunkt, hvor mange bilister der vil vælge at betale og blive ved med at køre, og hvor mange der f.eks. vil finde andre transportmidler eller andre mål, men alligevel.
SF’s forslag med en ukoordineret indførelse af betalingssystemer i forskellige byer vil gøre det meget vanskeligt for den enkelte borger, der bevæger sig rundt i bil, at gennemskue og tage højde for forskellige betalingssystemer og tekniske løsninger.
Yderligere vil muligheden for at opkræve afgifter i byerne sætte borgerne i en usikker situation.
De kan frygte, at kommunerne indfører en skatteskrue, der kan drejes på, når kommunen ønsker at øge udgifterne til anlæg eller drift.
En øremærkning af offentlige midler, som forslaget lægger op til, begrænser muligheden for at prioritere de offentlige midler på tværs af sektorerne.
Forslaget bryder med det sunde danske princip om ikke at øremærke offentlige midler, men tværtimod at bruge dem der, hvor de gør mest muligt gavn.
Der er med den politiske trafikaftale fra november 2003 truffet en række konkrete beslutninger, der vil være med til at styrke trafikafviklingen i og omkring de store byer, ikke mindst i hovedstaden.
Samtidig har regeringen netop lagt op til, at den kollektive trafik i hovedstaden udbygges med en metroring, der vil give et yderligere væsentligt løft til den kollektive trafik i hovedstadsområdet, hvor den kollektive trafik således i stadig stigende grad vil blive et godt alternativ til bilen.
Endelig kan forslaget placere en række trafikale nøglekommuner i en slags monopolsituation.
Derudover er det et problem, at kommunen jo ikke nødvendigvis finansierer trafikanlæg og kollektiv trafik alene.
Ofte vil der jo indgå andre myndigheder i finansieringen, f.eks. staten.
Betalingssystemet medfører derved, at opkrævningskommunerne reelt vil påføre andre kommuners borgere en ekstraskat.
Af alle de gode grunde afviser vi SF’s forslag.
Så må jeg endelig sige, at det jo ikke er staten, der skulle opkræve det.
Jeg har forstået, at det var kommunerne, og dermed kan kommunerne jo altså jonglere med pengene, som de vil, og det er ikke regeringens politik.
Jeg takker for den helt overvældende tilslutning.
Den er jeg meget glad for, og jeg skal kun sige, at hvis nu hr. Keld Albrechtsen også havde støttet det, så havde jeg virkelig været bekymret.
Nu er jeg helt tryg ved lovgivningen.
Hermed sluttede forhandlingen, og lovforslaget overgik derefter til anden behandling.
Afstemning